Om suinig te wees het soms sy voordele… – praag.co.za
Om suinig te wees het soms sy voordele…
Ek het onlangs gesukkel om my selfoon se battery te herlaai. Ek het verskillende herlaaiers probeer, maar die herlaaiproses wou net nie begin nie. Nou ja, dit kon seker wees dat die battery genoeg gehad het, nadat ek 'n paar maande gelede met die foon in my sak deur 'n brander omgeslaan is. Die prys vir 'n nuwe battery van meer as R500 het my egter nie aangestaan nie, en ek het besluit om nie so gou tou op te gooi nie. Ek het bietjie oor die probleem opgelees, en geleer dat 'n battery soms so pap kan raak, dat dit nie in staat is om aan die gang te kom nie.
My eerste idee was om êrens op die internet 'n soortgelyke battery teen 'n goedkoper prys te bestel . Na 'n ruk kom ek toe op hierdie winkel in Hong Kong as wat selfoonbatterye op Ebay verkoop:
Die prys was £2.19, en dit het my laat wonder of ek nie dalk hier 'n kat in die sak gaan koop nie. Ek het besluit om 'n kans te waag, en het die transaksie op Ebay beklink.
Na 'n paar minute kry ek 'n e-pos om die transaksie te bevestig, ook om te sê dat die ekwivalent van R23 van my bankrekening gedebiteer is. Ek besef toe egter dat dit nie my onmiddelike probleem gaan oplos nie, en dat ek nie rerig lus het om vir 'n paar weke sonder 'n selfoon te wees nie, met slegs die skrale hoop dat ek wel 'n nuwe battery vir R23 in die pos gaan kry nie.
Nog so bietjie rondkrap op die internet, en ek kom op die volgende video af op Youtube:
Ek was eers bietjie skrikkerig vir die idee, mens kan nie alles wat op die internet opgedis word goedsmoeds glo nie. Maar die ongerief om sonder 'n selfoon te wees het my toe oortuig om tog maar 'n kans te vat. Gewapen met 'n braaitang, het ek toe die battery in foelie toegedraai soos aangetoon in die video. Heel versigitig het ek die spulletjietoe vir so 15 sekondes met 'n sigaretaansteker verhit. Ek het die battery toe uit die foelie gehaal, en gevoel dat dit louwarm geword het.
Daarna het ek die battery terug in my selfoon geplaas en aan die laaier gekoppel. Vir eers het niks gebeur nie, maar twee minute later het dit wonderbaarlik begin laai. Dit was drie weke gelede en ek het intussen die battery al 'n paar keer herlaai sonder enige probleme.
Ek sukkel egter nog om die verskynsel te verklaar. Volgens sekere bronne trek die battery baie elektrisiteit wanneer dit heeltemal pap is, soveel dat die laaier uitsny. Dit was blykbaar nie met vorige laaiers 'n probleem nie. Die verhitting van die battery veroorsaak dat daar energie vrygestel word, en sodoende trek dit minder krag as dit aan die laaier gekoppel word.
Blykbaar kan mens dieselfde resultaat kry deur bloot die battery uit te haal en vir 'n paar ure in 'n hemp-of broeksak te dra, sodat jou liggaam dit omwarm. Die metode hierbo is egter baie meer opwindend!
Ek het al skoon vergeet van my impulsiewe internetaankoop, en het vandag verwonderd na die klein koeevertjie wat uit Hong Kong in my posbus geland het, gestaar. Dit is inderdaad die R23-battery uit Hong Kong. Die koevert het met lugpos aangekom, en die posgeld daarop is betaal in Hong Kong. Binne-in is die battery wat ek bestel het, nuut en netjies toegedraai. Baie verras plaas ek die battery in my foon en koppel dit aan die laaier..en dit werk!
ландшафтное освещение садаФильчаков Александр Васильевич
Skrywer Dan RoodtGepubliseer op 9 Junie 2010 Kategorieë PersoonlikSleutelwoord battery, Hong Kong, Nokia, Om suinig te wees het soms sy voordele..., Persoonlik, selfoon, Tegnologie